TOEFL - prva prepreka na putu na studij u Ameriku (2/8/02) - 2002-08-02
TOEFL, test engleskog kao stranog jezika, temelji se na američkim obrazovnim standardima koji naglašavaju razumjevanje materijala, a ne
Svake godine, oko milijun ljudi u svijetu polaže TOEFL, test engleskog kao stranog jezika. On je uvjet za upis na mnoga američka sveučilišta i koledže, kao i za mnoge stručne i obrazovne stipendije. Stoga, savjeti o polaganju tog ispita, mnogima mogu dobro doći. Prvu informaciju o TOEFL-u potražili smo kod Mari Pearlman, voditeljice TOEFL testova pri kompaniji , privatne organizacije u Princetonu, u saveznoj državi New Jersey. "Test traje oko dva i pol sata, bez obzira upisuje li se olovkom na obrasce ili unošenjem u kompjuter. Od ispitanika se traži da pročitaju relativno dugačke odlomke tekstova prosječne složenosti. Primjerice, jedan može biti prilično detaljan tekst o 'stakleničkom' učinku plinova ispuštenih u atmosferu. Drugi može biti nešto o arhitekturi dvadesetog stoljeća, a treći, recimo, o velikim društvenim kretanjima u Evropi od 1860. do 1900. Pitanja koja slijede nakon čitanja trebaju pokazati je li ispitanik razumio tekst i to i sadržajno i jezički. U engleskom jeziku, često se pojavljuju lingvistički signali i želimo vidjeti je li ih ispitanik uočio i razumio." Na testu se osim razumijevanja čitanog materijala, ispituje i razumijevanje izgovorenog sadržaja. U tu svrhu ispitanicima se puštaju snimke standardiziranih tekstova s kazeta. "Ponekad se radi o snimci predavanja, ponekad je to razgovor dvoje ili troje ljudi. Ispitanici slušaju snimke kroz slušalice, a potom, odgovarajući na pitanja, pokazuju jesu li razumjeli sadržaj o kojemu se govorilo, kao i jesu li shvatili međusobnu interakciju govornika" - kaže Mari Pearlman. Sljedeći dio testa traži od ispitanika da prepoznaju i isprave gramatičke pogreške u zadanim rečenicama. Na kraju, dolazi kraći sastavak. "Pitanja u vezi sastavka najčešće su ovakvog tipa: 'Neki ljudi kažu da su mladi pravi izvor svih inovativnih ideja. Drugi kažu da ljudi tek kad dostignu određenu dob i podignu vlastitu djecu postaju mudri. S kojom od ovih tvrdnji biste se vi složili? Potkrijepite svoje stajalište s dva izričita primjera.'" Kako kaže Mari Pearlman, koncept TOEFL-a odražava točno obrazovne koncepte u Sjedinjenim Državama - od ispitanika se pokušava saznati kako se snalaze s materijalom koji im prethodno nije bio poznat. Uostalom, ako namjeravaju nastaviti školovanje na sveučilištu, onda ih upravo to i čeka - snalaženje i učenje novih materijala. Strancima je to, međutim, vrlo često stran koncept. "Mnogim ispitanicima nije jasno kako se pripremiti za TOEFL, jer do tada uvijek su učili na jednak način - pokušavali popamtiti što više podataka i, potom, odgovarali na pitanja o tim podacima. A s TOEFL-om to nije slučaj" - objašnjava gospođa Perlman. S obzirom da je TOEFL test akademske razine vladanja engleskim jezikom, Mari Pearlman savjetuje, kao najbolji način pripreme, čitanje jezički zahtjevnih materijala na engleskom. I njezina kompanija, a i druge koje organiziraju TOEFL prodaju odgovarajuće vježbovne materijale. S obzirom da će od sljedeće godine test sadržavati i usmeni dio, važno je vježbati i govorni jezik. Ocijenjivat će se razumljivost izgovorenog teksta i u smislu izgovora i u smislu sadržajne prezentacije. Godine 2004. bit će četrdeseta obljetnica otkako se provodi TOEFL. Ona će biti i dostojno obilježena - potpuno novim načinom testiranja, koji se priprema već desetak godina. Novi TOEFL više neće imati odijeljena pitanja razumijevanja pročitanog i izgovorenog materijala, te gramatiku i sastavak, nego će svi elementi biti integrirani u većini pitanja. Potankosti o testu engleskog kao stranog jezika mogu se naći na web sajtu WWW.TOEFL.ORG.